
I. INTRODUCERE
Politica europeană de vecinătate (PEV) a fost lansată în 2004 pentru a permite UE să sprijine și să promoveze stabilitatea, securitatea și prosperitatea în țările din imediata proximitate a frontierelor sale. UE își menține angajamentul față de aceste obiective, dar evenimentele din ultimii ani au demonstrat necesitatea unei noi abordări, a redefinirii priorităților și a introducerii unor noi modalități de lucru.
În ultimii 12 ani au intervenit schimbări radicale în numeroase țări din vecinătatea UE. Au existat unele evoluții pozitive: actorii locali au luat măsuri de reformă menite să consolideze statul de drept, justiția socială și să asigure o responsabilizare sporită a actorilor implicați, așa cum o arată premiul Nobel pentru Pace decernat Cvartetului pentru Dialog Național din Tunisia. Însă, în același timp, conflictele, escaladarea extremismului și a terorismului, încălcările drepturilor omului și alte abateri de la dreptul internațional, precum și climatul de instabilitate economică au generat fluxuri masive de refugiați. Toate acestea și-au lăsat amprenta asupra Africii de Nord și a Orientului Mijlociu, după cum o arată evenimentele de după revoltele din lumea arabă și ascensiunea ISIL/Da’esh. În est, o politică externă rusă tot mai asertivă a condus la încălcarea suveranității, a independenței și a integrității teritoriale a Ucrainei. Conflictele prelungite continuă să frâneze dezvoltarea în regiune.
Totodată, a fost pusă în evidență relația de interdependență dintre UE și vecinii săi. Un număr tot mai mare de refugiați ajung la frontierele Uniunii Europene, sperând într-un viitor mai sigur. Crizele energetice au subliniat nevoia UE de a colabora cu țările vecine cu privire la securitatea energetică, inclusiv cu privire la diversificarea surselor, a rutelor și a furnizorilor de energie. Au fost comise acte de terorism care au avut un impact asupra UE și a țărilor vecine, cel mai recent dintre acestea fiind odiosul atac terorist care a avut loc la Paris în data de 13 noiembrie.
Scopul actualei revizuiri a PEV este acela de a propune modalități prin care UE și vecinii săi să poată construi parteneriate mai eficiente în spațiul de vecinătate. În acest sens, UE își va urmări în continuare interesele, printre care se numără promovarea valorilor universale. Stabilitatea UE este clădită pe principiile democrației, drepturilor omului, statului de drept și deschiderii economice. În cursul prezentului mandat, principala prioritate politică a noii PEV va fi stabilizarea.
Diferențierea și o responsabilitate reciprocă sporită vor fi devizele noii politici europene de vecinătate, care va admite faptul că nu toate țările partenere aspiră să respecte normele și standardele UE și care va reflecta dorințele fiecărei țări cu privire la natura și prioritățile parteneriatului său cu UE.
UE nu poate rezolva singură numeroasele probleme cu care se confruntă regiunea, iar influența sa este limitată, însă noua PEV va contribui la crearea condițiilor necesare pentru o dezvoltare pozitivă.
Revizuirea politicii europene de vecinătate, propusă de președintele Juncker și cerută de statele membre ale UE, a făcut obiectul unei consultări publice care a reunit peste 250 de contribuții din partea statelor membre, a guvernelor partenere, a instituțiilor UE, a organizațiilor internaționale, a partenerilor sociali, a societății civile, a mediului de afaceri, a grupurilor de reflecție, a mediului academic și a publicului larg, ceea ce confirmă necesitatea modificării PEV, atât pe fond, cât și din punctul de vedere al metodologiei.
Consultarea publică a demonstrat că, deși UE a oferit posibilitatea unei cooperări mai strânse țărilor care au întreprins reforme în materie de guvernanță, iar acest lucru a susținut procesul de transformare din țările respective, alți parteneri au considerat că practica și politica actuale sunt prea prescriptive și nu reflectă suficient aspirațiile partenerilor respectivi. Consultarea a arătat, de asemenea, necesitatea unei implicări și responsabilități sporite a țărilor partenere și a statelor membre ale UE, precum și a unei orientări mai clare și mai relevante a cooperării. A reieșit, de asemenea, că trebuie să se urmărească o mai mare flexibilitate, astfel încât UE și partenerii săi să poată elabora un răspuns care să țină seama de evoluția nevoilor și a circumstanțelor.
Vor fi explorate modalități mai eficiente de promovare a bunei guvernanțe, axate pe democrație și responsabilitate, precum și a reformei justiției, atunci când există un angajament comun în ceea ce privește statul de drept și drepturile fundamentale. Deschiderea piețelor și creșterea economică, dezvoltarea economică favorabilă incluziunii și în special oportunitățile oferite tinerilor sunt considerate elemente esențiale pentru stabilizarea societăților în cadrul vecinătății. Se va acorda o mai mare atenție securității energetice și acțiunilor în domeniul climei, atât la nivelul UE, cât și la nivelul țărilor partenere.
Se va pune un nou accent pe intensificarea colaborării cu partenerii noștri cu privire la reforma sectorului de securitate și la elaborarea de politici de prevenire a conflictelor, de combatere a terorismului și a radicalizării care să respecte pe deplin dreptul internațional în domeniul drepturilor omului. Mai mult decât oricând după atacurile teroriste din 13 noiembrie de la Paris, este evidentă necesitatea cooperării intensificate cu vecinii noștri în aceste domenii. Mobilitatea sigură și legală și combaterea migrației neregulamentare, a traficului de persoane și a introducerii ilegale de migranți se numără, de asemenea, printre prioritățile urmărite. 
Noua PEV va încerca să mobilizeze instrumentele și resursele disponibile într-un mod mai coerent și mai flexibil. În plus, va fi important să se urmărească o implicare mai puternică a statelor membre ale UE în revitalizarea colaborării cu vecinii noștri. De asemenea, va fi urmărit obiectivul stabilirii unui dialog mai consistent cu societatea civilă și cu partenerii sociali.
La nivel regional, Parteneriatul estic va fi consolidat în continuare în conformitate cu angajamentele asumate în cadrul summitului de la Riga din 2015. Uniunea pentru Mediterana poate juca un rol consolidat în sprijinirea cooperării între țările din vecinătatea sudică. Noua PEV va încerca să implice, de la caz la caz, și alți actori regionali, din afara zonei de vecinătate, pentru a răspunde provocărilor regionale. 
Adoptarea de către Adunarea Generală a ONU a Agendei 2030 pentru dezvoltare durabilă și a obiectivelor sale de dezvoltare durabilă (ODD) și sprijinul ferm al UE pentru punerea în aplicare a acesteia au oferit un nou cadru politic, favorabil schimbării, pentru dialogul cu țările partenere. În plus, revizuirea politicii de vecinătate face obiectul unei coordonări strânse în contextul mai amplu al elaborării unei strategii globale a UE în domeniul politicii externe și de securitate.
Prin aceste măsuri și nu numai, UE va încerca să consolideze PEV ca instrument-cheie pentru relațiile viitoare cu toate țările partenere.
II. STABILIZAREA ȚĂRILOR DIN VECINĂTATE
PEV reprezintă un angajament pe termen lung cu vecinii UE, dar trebuie, de asemenea, să țină seama de nevoile cele mai presante. În următorii trei-cinci ani, în numeroase părți ale spațiului din vecinătate, obiectivul cel mai urgent îl constituie stabilizarea. De multe ori, cauzele instabilității se află în afara domeniului propriu-zis al securității. UE va încerca, prin abordarea sa, să vizeze în mod cuprinzător sursele instabilității pentru fiecare sector. Sărăcia, inegalitatea, sentimentul de nedreptate, corupția, slaba dezvoltare economică și socială și lipsa de oportunități, în special pentru tineri, pot fi surse ale instabilității care sporesc vulnerabilitatea la radicalizare. Noua PEV va face un efort hotărât pentru a sprijini economiile țărilor vecine și a îmbunătăți perspectivele pentru populația locală. Politica de vecinătate ar trebui să contribuie la transformarea țărilor partenere în locuri în care oamenii să dorească să își construiască viitorul și la combaterea circulației necontrolate a persoanelor.
În timpul consultării publice, un număr mare de părți interesate, inclusiv multe țări partenere, și-au exprimat, de asemenea, în mod ferm părerea că UE ar trebui să intensifice cooperarea cu țările partenere în sectorul securității. Ca și în alte domenii, PEV revizuită va oferi posibilitatea unei cooperări personalizate privind chestiunile legate de securitate și va veghea în mod activ ca acțiunile noastre, în ansamblul lor, să țină seama de riscul de conflict și să respecte pe deplin prevederile de drept internațional, inclusiv cele în domeniul drepturilor omului. Noua PEV își propune să se concentreze asupra prevenirii conflictelor prin avertizări timpurii, însoțite de măsuri preventive adoptate cât mai curând posibil, și să consolideze capacitatea țărilor partenere în acest sens. Măsurile prevăzute în prezenta comunicare comună încearcă să propună modalități prin care să se consolideze reziliența partenerilor UE în fața presiunilor externe și capacitatea acestora de a face propriile alegeri.
III. O vecinătate MAI PUTERNICĂ, parteneriate MAI SOLIDE
În cadrul consultării au fost formulate întrebări cu implicații profunde privind oportunitatea continuării PEV și modalitățile prin care ar trebui să se realizeze aceasta. Există un consens asupra faptului că:
* Partenerii noștri au aspirații diferite: relațiile noastre ar trebui să reflecte într-o mai mare măsură acest lucru 
* PEV ar trebui să reflecte interesele UE și interesele partenerilor noștri
* Parteneriatele ar trebui să se concentreze asupra unui număr mai restrâns de priorități
* Ar trebui să existe o mai mare implicare a statelor membre în cadrul PEV
* Ar trebui consolidată responsabilitatea țărilor partenere
Majoritatea interlocutorilor care au intervenit în cadrul procesului de consultare privind PEV și-au exprimat dorința de a se crea un cadru comun de politică pentru țările din vecinătatea estică și sudică. Au fost exprimate totodată puncte de vedere clare în favoarea schimbării, care susțin ideea unor parteneriate mai personalizate, mai diferențiate între UE și fiecare dintre țările vecine partenere, în măsură să reflecte diferitele aspirații, capacități și interese ale acestora.
Atunci când un partener dorește să aibă relații mai strânse cu UE, pe baza valorilor comune, colaborarea se va dezvolta pornind de la bazele existente. Georgia, Republica Moldova și Ucraina au ales calea asocierii politice și a integrării economice cu UE prin noua generație de acorduri de asociere/zone de liber schimb aprofundate și cuprinzătoare (AA/ZLSAC); Marocul beneficiază de un statut avansat în relațiile sale cu UE, iar Tunisia are un parteneriat privilegiat. UE va colabora cu partenerii respectivi în sensul dezvoltării și mai ample a relațiilor lor și al maximizării beneficiilor reciproce. Pentru a oferi o bază solidă acestor parteneriate, UE ar trebui să sporească oportunitățile de dialog politic la nivel ministerial cu țările partenere în cauză.
UE propune să inițieze în 2016 o nouă etapă de cooperare cu țările partenere, care să includă consultări cu privire la natura și prioritățile parteneriatului în viitor. Se preconizează că se vor cristaliza diferite configurații în relațiile dintre UE și vecinătate, astfel încât să existe de ambele părți un sentiment mai puternic de implicare și responsabilitate. UE este pregătită să discute cu privire la posibilitatea stabilirii în comun a noilor priorități ale parteneriatelor, care ar urma să structureze mai clar fiecare relație în jurul intereselor comune identificate. 
Abordarea bazată pe stimulente („mai mult pentru mai mult”) a reușit să sprijine reformele în domeniile bunei guvernanțe, democrației, statului de drept și drepturilor omului, în măsura în care a existat un angajament din partea țărilor partenere în sensul acestor reforme. Cu toate acestea, acolo unde nu a existat voință politică, abordarea respectivă nu s-a dovedit suficient de puternică pentru a permite asumarea de angajamente în favoarea reformelor. În aceste cazuri, UE va încerca să identifice modalități mai eficace de a susține în dialogul cu partenerii săi oportunitatea inițierii unor reforme fundamentale, inclusiv prin cooperarea cu actorii civili, economici și sociali.
Nu va mai exista un singur set de rapoarte privind progresele înregistrate de toate țările simultan. În schimb, UE va încerca să pună la punct un nou stil de evaluare, concentrându-se în mod specific pe îndeplinirea obiectivelor convenite cu țările partenere. Transmiterea acestor rapoarte va fi programată în așa fel încât să ofere un punct de plecare pentru un schimb de opinii politice în cadrul reuniunilor la nivel înalt cu țările partenere, de exemplu în cadrul consiliilor de asociere/ de cooperare. Pentru țările partenere care preferă să se axeze pe un număr mai restrâns de priorități strategice, cadrul de raportare va fi ajustat pentru a reflecta noua orientare. În plus față de rapoartele specifice fiecărei țări, raportarea periodică va urmări evoluțiile din vecinătate. Aceste rapoarte vor conține elementele necesare prevăzute de Regulamentul privind Instrumentul european de vecinătate, inclusiv informații privind libertățile fundamentale, statul de drept, egalitatea de gen și aspectele legate de drepturile omului.
Noua PEV ar trebui să fie obiectul unor eforturi mai coerente din partea UE și a statelor membre. Influența exercitată de UE este mai mare atunci când se bazează pe o abordare comună și transmite un singur mesaj. UE le poate oferi mai mult țărilor partenere atunci când își utilizează resursele într-un mod bine coordonat și strategic. Prin urmare, pe lângă rolul care le revine în discuțiile cu partenerii, Consiliului și statelor membre le va reveni un rol mai important în ceea ce privește identificarea priorităților și sprijinirea punerii în aplicare a acestora. Acest lucru este valabil și pentru programarea comună. Statele membre vor fi invitate să joace rolul de partener principal în cadrul anumitor inițiative sau să acompanieze anumite eforturi de reformă.
Comisia și Înaltul Reprezentant vor informa în mod regulat Parlamentul European, Comitetul Economic și Social European și Comitetul Regiunilor cu privire la punerea în aplicare a noii PEV.
IV. BUNA GUVERNANȚĂ, DEMOCRAȚIA, STATUL DE DREPT ȘI DREPTURILE OMULUI
Consultarea a confirmat faptul că este larg împărtășit punctul de vedere potrivit căruia UE ar trebui să apere și să promoveze valorile universale prin intermediul PEV. De asemenea, consultarea a confirmat faptul că metodele utilizate în prezent sunt considerate de unii ca fiind ineficace, iar de alții ca fiind obstacole în calea unui parteneriat egal.
* UE este hotărâtă să promoveze buna guvernanță, democrația, statul de drept și drepturile omului
* PEV va căuta modalități mai eficace de a promova reformele cu fiecare partener în parte, în cadrul unor formate convenite de comun acord
* PEV va face mai mult pentru a sprijini societatea civilă
Asigurarea statului de drept și a independenței și eficacității sistemelor judiciare va continua să fie una dintre prioritățile UE. Aceste elemente sunt esențiale pentru stabilitatea socială și economică, pentru a crea un climat de încredere în instituțiile statului și pentru a asigura securitatea juridică. UE va continua să urmărească în relația cu fiecare dintre partenerii săi obiectivul unui sistem judiciar independent, transparent și imparțial, liber de orice influențe politice, care să garanteze accesul egal la justiție, protecția drepturilor omului, egalitatea de gen și nediscriminarea, precum și deplina aplicare a legii. Existența unei administrații publice la nivel central și local care își asumă responsabilitatea pentru acțiunile sale este esențială pentru guvernanța democratică și dezvoltarea economică. Prin urmare, reforma administrației publice este esențială. Aceasta presupune și consolidarea instituțiilor democratice și independente, dezvoltarea autorităților locale și regionale, depolitizarea funcției publice, dezvoltarea serviciilor administrative online și creșterea transparenței și a responsabilității instituționale. UE va sprijini totodată eforturile de îmbunătățire a capacității partenerilor în ceea ce privește elaborarea politicilor, furnizarea de servicii și gestionarea finanțelor publice, precum și activitatea parlamentelor naționale.
Ar trebui adoptate măsuri eficace de combatere a corupției, în special pe latura preventivă, în legătură cu achizițiile publice la scară largă, (re)privatizările, reforma întreprinderilor deținute/controlate de stat sau în domenii similare în care vulnerabilitatea la corupție este mare, inclusiv prin sprijinirea rolului-cheie jucat în acest context de societatea civilă.
UE va continua să colaboreze cu guvernele partenere, cu societatea civilă și cu cetățenii cu privire la chestiunile legate de drepturile omului și democrație, inclusiv cu privire la procesele electorale, în conformitate cu prevederile din Tratatul privind Uniunea Europeană și din Planul de acțiune al UE privind drepturile omului și democrația. Vom promova și vom apăra universalitatea și indivizibilitatea tuturor drepturilor omului, atât în interiorul UE, cât și în cadrul parteneriatelor cu țările din toate regiunile.
UE va purta cu toți partenerii săi un dialog favorabil incluziunii privind chestiunile legate de drepturile omului și democrație, inclusiv în domenii în care experiențele pot fi diferite. Drepturile omului și democrația vor continua să se numere printre subiectele de pe agenda dialogului nostru politic cu toți partenerii, desfășurat în cadrul unor formate convenite de comun acord. Se va furniza sprijin forurilor societății civile.
Se va acorda o atenție deosebită punerii în aplicare a Planului de acțiune al UE privind egalitatea de șanse între femei și bărbați pentru perioada 2016-2020
, de care ar trebui să se țină seama în cadrul programării IEV, precum și sprijinirii partenerilor PEV în eforturile lor de îndeplinire a angajamentelor asumate în ceea ce privește egalitatea de gen și capacitarea fetelor și a femeilor, în conformitate cu obiectivele Agendei universale 2030. O atenție deosebită va fi acordată garantării integrității fizice și psihologice a femeilor și a fetelor, promovării drepturilor sociale și economice și a capacitării femeilor și fetelor, asigurării accesului acestora la justiție, educație, asistență medicală și alte servicii sociale, asigurării unei voci mai puternice a acestora, participării lor la viața politică și operării unei mutații la nivelul culturii instituționale pentru a permite onorarea acestor angajamente.
UE va încerca să sprijine capacitatea cetățenilor de a trage la răspundere guvernele și va lua măsuri pentru a îmbunătăți pluralismul, independența și profesionalismul mass-mediei locale, permițându-i astfel acesteia să fie un for de dezbatere publică și un catalizator al schimbării în țările partenere. Ar trebui, de asemenea, promovată existența unui internet deschis și liber.
Societatea civilă ar trebui susținută în continuare, la nivel subnațional, național și intraregional, atât prin mijloace directe, cât și prin facilitarea implicării altor organizații. Fondul European pentru Democrație poate juca un rol important în această privință. UE ar trebui să sprijine dezvoltarea capacităților profesioniștilor din domeniul societății civile și a inițiativelor acesteia în spațiul de vecinătate, prin programe cum ar fi bursele societății civile, recunoscând rolul important al tinerilor în această privință.
În multe țări vecine, identitățile și tradițiile etnice, religioase și culturale joacă un rol crucial în modul în care funcționează societatea. În cursul consultării publice, părțile interesate au invocat acești factori și au cerut UE să aplice într-o mai mare măsură principiul responsabilității comune. Prin urmare, UE ar trebui să consolideze relația cu membrii relevanți ai societății civile, în sensul său cel mai larg, precum și cu partenerii sociali.
V. PROPUNERI DE PRIORITĂȚI COMUNE ÎN MATERIE DE COOPERARE 

V.1 DEZVOLTAREA ECONOMICĂ CA FACTOR DE STABILIZARE
Țările partenere care au transmis contribuții în cadrul consultării și-au manifestat puternic dorința de a avea în UE un partener în eforturile de dezvoltare și modernizare economică, de stimulare a investițiilor și de sporire a oportunităților oferite tinerilor pe piața muncii. Acest lucru este legat de interesul constant și puternic manifestat de aceste țări pentru mobilitate și posibilitatea de a călători și de a munci în UE.
Dezvoltarea economică și socială ar trebui să fie o preocupare centrală a acțiunilor desfășurate de UE pentru stabilizarea țărilor din vecinătate și construirea de parteneriate.
Îmbunătățirea guvernanței economice, consolidarea stabilității finanțelor publice și sprijinirea reformelor structurale în vederea stimulării competitivității, a asigurării unei creșteri economice favorabile incluziunii și a dezvoltării sociale reprezintă elemente-cheie pentru dezvoltarea rezilienței economice a unei țări. Stabilitatea macroeconomică și reforma economică reprezintă priorități în cadrul politicii de vecinătate, iar UE va continua să ofere sprijin acestor țări, în special prin operațiuni de asistență macrofinanciară. UE ar trebui să promoveze consolidarea capacităților și noi oportunități în materie de formare pentru a contribui la dezvoltarea unei noi generații de administratori publici, în măsură să gestioneze în mod eficace și incluziv economia țării lor și să obțină rezultate sociale durabile. Modernizarea economiei, promovarea inovării, crearea de locuri de muncă și stimularea dezvoltării competențelor, precum și promovarea coeziunii economice, sociale și teritoriale sunt alte aspecte esențiale.
În acest sens, pot fi utilizate cu mai multă eficiență unele instrumente noi, dar și multe dintre instrumentele existente pentru a contribui la crearea unor condiții mai favorabile creșterii și creării de locuri de muncă. UE ar trebui să intensifice cooperarea cu instituțiile financiare internaționale (IFI), în special cu Banca Europeană de Investiții (BEI), Banca Europeană pentru Reconstrucție și Dezvoltare (BERD), Banca Mondială și Fondul Monetar Internațional (FMI), precum și cu organizațiile internaționale relevante privind dezvoltarea sectorului privat și cu inițiativele care promovează o creștere economică favorabilă incluziunii, ocuparea forței de muncă pe baze incluzive și care creează condiții mai bune de trai pentru cetățeni. În plus, ar trebui promovate acțiunile menite să consolideze parteneriatele cu sectorul privat și ar trebui stimulată utilizarea unor abordări inovatoare, cum ar fi combinarea granturilor și a împrumuturilor, care reprezintă o soluție valoroasă de mobilizare a unor resurse suplimentare și de sporire a impactului ajutorului acordat de UE.
COMERȚ 
Consultarea a arătat că accesul pe piețe rămâne un aspect esențial, dar a reflectat și percepția că este necesară o mai mare flexibilitate în cadrul acordurilor comerciale
* Crearea unui spațiu economic cu țările care încheie acorduri de liber schimb aprofundate și cuprinzătoare (ZLSAC)
* Acorduri comerciale mai lejere și mai flexibile pentru țările care nu încheie acorduri de liber schimb aprofundate și cuprinzătoare 
Un instrument-cheie în promovarea prosperității în cadrul PEV a fost, până acum, acordarea accesului pe piața UE. Unele țări vecine au optat pentru o integrare economică strânsă cu UE. Ca parte a acordurilor de asociere (AA), au fost încheiate cu partenerii estici (Ucraina, Republica Moldova și Georgia) trei acorduri privind o zonă de liber schimb aprofundată și cuprinzătoare (ZLSAC). În vecinătatea sudică, este în curs de negociere un astfel de ZLSAC cu Marocul, iar negocierile cu Tunisia au fost lansate doar de puțin timp. UE va sprijini negocierile în curs cu partenerii sud-mediteraneeni, inclusiv prin intermediul unei abordări diferențiate, progresive și asimetrice, bazate pe prioritățile fiecărei părți. UE va sprijini reformele interne lansate de țările vecine în vederea asigurării punerii în aplicare a AA/DCFTA și a altor acorduri bilaterale.
Punerea în aplicare deplină și eficace a acestor acorduri constituie o prioritate-cheie pentru partenerii AA/DCFTA și va stimula reformele și creșterea durabilă. Astfel cum s-a precizat cu ocazia reuniunilor la nivel înalt ale Parteneriatului estic de la Vilnius din 2013 și de la Riga din 2015, punerea în aplicare a AA/DCFTA, însoțită de reforme, va conduce la alinierea cuprinzătoare a legislației țărilor partenere cu standardele internaționale și cu legislația și standardele UE. Acest lucru va permite o integrare economică progresivă a partenerilor în cadrul pieței interne a UE și, astfel, crearea unui spațiu economic. Este de dorit să existe o astfel de viziune ambițioasă pe termen lung pentru integrarea economică între țările partenere interesate și UE. Aceasta va contribui, de asemenea, la obiectivul pe termen lung care constă în crearea unui spațiu mai larg de prosperitate economică, întemeiat pe respectarea normelor Organizației Mondiale a Comerțului (OMC) și pe opțiunile statelor suverane din întreaga Europă și din afara acesteia.
Există însă unele țări partenere care nu doresc în prezent să adere la acest model. Pentru țările care nu doresc să lanseze negocieri în vederea încheierii unui acord de liber schimb aprofundat și cuprinzător, vom încerca să stabilim împreună alternative atractive și realiste pentru a promova integrarea și a întări relațiile comerciale și de investiții, care să reflecte interesele comune. UE va oferi o mai mare flexibilitate acolo unde este posibil, prevăzând opțiuni mai puțin stricte, explorând și alte modalități în afară de acordurile comerciale preferențiale sau nepreferențiale pentru țările care nu doresc să stabilească relații de cooperare în toate sectoarele de la bun început.
De exemplu, posibilitatea de a semna acorduri privind evaluarea conformității și acceptarea, care permit libera circulație a produselor industriale în sectoare specifice, este prevăzută în AA/DCFTA. Astfel de acorduri ar putea fi încheiate și cu alte țări din cadrul PEV, ale căror relații contractuale cu UE prevăd în prezent apropierea legislativă în domeniul reglementărilor tehnice, al standardelor și al procedurilor de evaluare a conformității.
UE este hotărâtă să încurajeze în continuare schimburile comerciale dintre UE, țările partenere PEV și partenerii lor comerciali.
MODERNIZAREA ECONOMICĂ ȘI SPIRITUL ANTREPRENORIAL
* Sprijinirea reformelor care permit îmbunătățirea mediului de afaceri și de investiții 
* Sprijinirea creșterii economice prin acordarea de asistență IMM-urilor 
* Sprijinirea creșterii economice prin modernizarea sectoarelor existente și diversificarea către noi sectoare 
UE va sprijini țările partenere să își modernizeze economiile, în vederea asigurării unei creșteri inteligente și durabile prin stabilirea unui dialog economic, prin acordarea de consultanță privind politicile și prin mobilizarea asistenței financiare. UE va promova un mediu de afaceri mai bun și reforme care să încurajeze investițiile și să permită crearea mai multor locuri de muncă mai bune. De asemenea, Comisia se va concentra pe sprijinirea sectorului întreprinderilor mici și mijlocii (IMM-uri), care sunt principalele creatoare de locuri de muncă (sectorul respectiv beneficiază deja de sprijin prin facilitatea ZLSAC, în special prin acțiuni care vizează îmbunătățirea accesului la finanțare și informații). Ar trebui încurajate și sprijinite reformele menite să susțină dezvoltarea economică și socială (cum ar fi dezvoltarea competențelor, protecția socială, educația, apa și sănătatea).
Cercetarea, știința și inovarea sunt esențiale pentru crearea de locuri de muncă decente și durabile în țările din vecinătate, prin urmare modernizarea și diversificarea economiilor ar trebui încurajate prin facilitarea participării sporite a țărilor respective la inițiativele UE, cum ar fi Rețeaua întreprinderilor europene, programele UE Orizont 2020 și COSME, conectarea la GÉANT, și prin promovarea conceptului de „specializare inteligentă” dezvoltat în cadrul politicii regionale a UE pentru elaborarea strategiilor în domeniul cercetării și inovării. Ar trebui să fie încurajată dezvoltarea unui spațiu comun pentru cunoștințe și inovare între UE și vecinii săi din est și sud, utilizând date științifice pentru a crea locuri de muncă bazate pe cunoștințe și pentru a atrage investitorii să investească în întreprinderile inovatoare din UE și din țările din vecinătatea UE. UE va continua să armonizeze și să integreze prioritățile comune de cercetare și inovare prin intermediul programelor comune, cum ar fi Parteneriatul în domeniul cercetării și inovării în zona mediteraneeană (PRIMA) și asocierea țărilor vecine la programul Orizont 2020.
Agricultura este o sursă importantă de locuri de muncă în multe dintre țările partenere și UE ar trebui să continue să sprijine politicile durabile și favorabile incluziunii, precum și investițiile în modernizarea sectorului și diversificarea prin orientarea, dacă este cazul, către noi activități generatoare de venituri în zonele rurale. UE va susține o economie bazată pe utilizarea eficientă a resurselor prin abordarea provocărilor legate de mediu, cum ar fi degradarea resurselor naturale și concurența pentru acestea. Tot astfel, UE ar trebui, de asemenea, să contribuie la dezvoltarea economiilor maritime, acționând totodată în vederea definirii unei viziuni comune pentru utilizarea durabilă a mărilor comune.
Ar trebui intensificat sprijinul acordat economiei digitale în vederea armonizării mediilor digitale între UE și vecinii săi. Acest lucru va crea locuri de muncă, va genera creștere și va stimula inovarea, ceea ce va aduce beneficii în special tinerilor prin crearea de oportunități de educație și încadrare în muncă, la nivel local sau la distanță, precum și prin crearea de întreprinderi cu capital inițial scăzut.
OCUPAREA FORȚEI DE MUNCĂ ȘI CAPACITATEA DE INSERȚIE PROFESIONALĂ: TINERII ÎN PRIM-PLAN
* Accent pe locuri de muncă și competențe, în special pentru tineri
* Intensificarea sprijinului pentru programul Erasmus+
* Un nou accent pe formarea profesională
* Noi stimulente pentru circulația creierelor
UE poate contribui la îmbunătățirea capacității de inserție profesională a forței de muncă locale și poate contribui la concentrarea eforturilor asupra dezvoltării de abilități și de competențe și asupra creării de oportunități, în special pentru tineri. Sprijinul oferit poate lua forma încurajării educației extrașcolare („învățării nonformale”), a facilitării accesului la învățământul primar și secundar, precum și a combaterii analfabetismului sau a creării premiselor pentru dezvoltarea competențelor, a formării prin stagii de ucenicie și la locul de muncă. UE va lărgi semnificativ posibilitățile de participare a partenerilor din vecinătate în cadrul Erasmus+, inclusiv prin oferirea unui nivel sporit de finanțare. O atenție deosebită ar trebui să se acorde, de asemenea, facilitării participării la programul Erasmus + a instituțiilor de învățământ superior din regiunile aflate în conflict.
UE va promova mobilitatea în materie de educație și formare profesională, pentru a fi în măsură să ofere un sprijin mai consistent în acest domeniu esențial. UE va sprijini, de asemenea, mobilitatea stagiarilor din țările europene și învecinate care doresc să aibă o experiență de muncă în străinătate. 
UE se va consulta cu țările partenere cu privire la instituirea unei comisii privind ocuparea forței de muncă în rândul tinerilor și capacitatea de inserție profesională în cadrul Parteneriatului estic. De asemenea, UE va încuraja schimburile în materie de educație, formare și politici în domeniul tineretului între țările din sudul Mediteranei în cadrul forurilor de cooperare din regiune. UE va invita Fundația Europeană de Formare să joace un rol activ în acest context. 
UE va sprijini politicile care vizează corelarea competențelor cu nevoile de pe piața muncii, îmbunătățirea colaborării dintre întreprinderi și mediul academic și dezvoltarea capacității de inserție profesională a studenților pentru locuri de muncă durabile și bazate pe cunoștințe și va promova programe de stimulare a persoanelor care au studiat sau au dobândit competențe în UE să se întoarcă în țara lor de origine. 
PARTENERIATE PENTRU CREȘTERE 
* Dezvoltarea de parteneriate pentru sprijinirea investițiilor și modernizarea economică
* O mai mare implicare a sectorului privat pentru a stimula investițiile și reformele
* Noi alianțe între sectorul privat, UE, statele membre și IFI pentru sprijinirea strategiilor în favoarea creșterii economice, a creării de locuri de muncă și a acțiunilor în favoarea tinerilor
Cu țările vecine care doresc acest lucru, UE va dezvolta parteneriate intersectoriale pentru a sprijini creșterea economică, ocuparea forței de muncă și modernizarea economică. În acest fel se vor crea legături între sectorul public și cel privat, între UE și statele membre interesate, între IFI și alți parteneri care pot ajuta țara în cauză să se dezvolte în conformitate cu o strategie de specializare inteligentă.
În special, UE va încuraja întreprinzătorii să colaboreze direct cu țările partenere din vecinătate. Trebuie efectuate într-un mod mai sistematic misiuni diplomatice economice în țările PEV partenere pentru a mobiliza mai eficient întreprinderile europene să promoveze comerțul și investițiile în vecinătate. În plus, aceste misiuni vor fi un prilej de a oferi țărilor vecine partenerii corespunzători care să le acorde sprijin practic cu privire la anumite provocări în materie de dezvoltare economică, inclusiv prin consolidarea bazei lor de competențe, a spiritului lor antreprenorial, și prin diversificarea activității lor economice.
TRANSPORTURI ȘI CONECTIVITATE
În cadrul consultării, sprijinul în favoarea unei mai mari conectivități a fost confirmat ca domeniu-cheie pentru cooperare. 
* Extinderea rețelelor TEN-T centrale la partenerii estici
* Identificarea rețelelor regionale din sud care să fie incluse în orientările privind TEN-T
Cooperarea privind conectivitatea rețelelor de transport și telecomunicații contribuie la dezvoltarea economică a țărilor partenere și poate reprezenta o modalitate de a încuraja dialogul și un punct de plecare pentru cooperarea regională dintre acestea. În est, un sistem de transport sigur și durabil, conectat la rețeaua transeuropeană de transport (TEN-T), este esențial pentru promovarea creșterii economice între țările partenere din vecinătate și UE. Prin urmare, UE ar trebui să extindă rețeaua centrală TEN-T pentru a include și partenerii estici, iar împreună cu instituțiile financiare internaționale (IFI) și cu alți parteneri să promoveze investițiile necesare în această rețea extinsă.
În sud, trebuie asigurată convergența și armonizarea în materie de reglementare în conformitate cu Planul de acțiune pentru transporturile regionale 2014-2020, care vizează transportul maritim, aerian, feroviar, rutier și urban. Totodată, UE ar trebui să identifice proiectele regionale de infrastructură prioritare și să pregătească hărțile orientative ale viitoarei rețele transmediteraneeane de transport.
Un spațiu aerian comun va fi promovat prin punerea în aplicare a acordurilor semnate până în prezent cu Georgia, Israel, Iordania, Moldova și Maroc (acordul cu Ucraina este și el în etapa finală) și prin negocierea unor noi acorduri. UE ar trebui, de asemenea, să sprijine capacitatea partenerilor săi de a beneficia de autostrăzile maritime, cu infrastructuri portuare și servicii conexe îmbunătățite.
În plus, UE va urmări convergența în materie de telecomunicații cu țările partenere prin intermediul grupurilor regionale ale autorităților de reglementare din est și din sud și va urmări o cooperare spațială sporită cu partenerii interesați.
SECURITATEA ENERGETICĂ ȘI POLITICILE CLIMATICE
Consultarea a revelat un sprijin puternic în favoarea acordării unei importanțe sporite cooperării în domeniul energiei în cadrul politicii europene de vecinătate, atât ca măsură de securitate (suveranitatea energetică), cât și ca mijloc de asigurare a unei dezvoltări economice durabile.
* Sprijinirea unei independențe energetice sporite prin susținerea diversificării surselor de energie, o mai bună cooperare privind eficiența energetică și tranziția către o economie cu emisii scăzute de dioxid de carbon
* Un nou cadru de cooperare cu partenerii din afara spațiului de vecinătate
UE este hotărâtă să își consolideze dialogul privind energia cu țările vecine, abordând tema securității energetice, a reformelor pe piața energiei și a promovării energiei durabile, cu obiectivul de a crea o uniune energetică rezilientă, care să aibă în centrul său o politică ambițioasă în materie de politici climatice. UE depinde într-o măsură semnificativă de țările din vecinătatea sa în ceea ce privește producerea și transportul sigure, stabile și predictibile de energie și, prin urmare, trebuie să își consolideze dialogul cu țările partenere în ceea ce privește securitatea energetică și generarea durabilă de energie. Energia joacă, de asemenea, un rol-cheie în contextul dezvoltării stabile și al rezilienței țărilor partenere.
Unii dintre partenerii noștri obțin sau ar putea obține venituri importante din valorificarea resurselor energetice proprii sau ca urmare a statutului acestora de țări de tranzit. Cu toate acestea, stabilitatea economică a tuturor țărilor partenere depinde într-o măsură mai mare sau mai mică de un echilibru durabil între consumul de energie și profilul lor de aprovizionare sau de producere de energie. Întrucât unele țări partenere din est au tendința să se bazeze într-o măsură excesivă pe anumiți furnizori, acestea au un interes vital în a-și spori suveranitatea în această privință prin diversificarea surselor de aprovizionare cu energie. UE va continua să sprijine aceste eforturi. Alte țări din sud se confruntă, de asemenea, cu dificultăți legate de gestionarea cererii interne crescânde de energie.
Inițiative precum crearea capacității de flux inversat de gaze în Ucraina, finalizarea coridorului sudic al gazelor și utilizarea optimă a noilor descoperiri din domeniul energetic, evaluând și prevenind totodată riscurile potențiale, sunt importante pentru asigurarea securității energetice la nivel paneuropean.
Intensificarea cooperării cu privire la eficiența energetică, sursele regenerabile de energie, gestionarea cererii și acțiunile de atenuare a schimbărilor climatice și de adaptare la acestea vor contribui la dezvoltarea unor economii mai eficiente, mai competitive, mai reziliente și mai stabile, sporind în același timp suveranitatea energetică a statelor și reducând emisiile. Promovarea punerii în aplicare depline a acordului privind clima care se așteaptă să fie semnat la Paris și a dezvoltărilor sale ulterioare, mai ales a angajamentelor asumate de către partenerii noștri, este importantă pentru atingerea acestor obiective. UE va depune eforturi pentru a face schimb de cele mai bune practici și pentru a derula proiecte comune de cercetare, inclusiv privind eliminarea treptată a subvențiilor pentru combustibilii fosili, introducerea unor cadre stricte de monitorizare, raportare și verificare a emisiilor, inclusiv, pe termen lung, sisteme de comercializare a certificatelor de emisii care ar putea fi corelate cu sistemul UE de comercializare a emisiilor de îndată ce acest lucru va fi posibil.
Pentru a spori oportunitățile pentru investiții și schimburi comerciale, UE va promova integrarea deplină a piețelor energiei cu Republica Moldova, Ucraina și Georgia în cadrul Comunității Energiei. De asemenea, UE ar trebui să urmărească o apropiere în materie de reglementare cu alți parteneri în sectoarele de interes comun. În ceea ce privește țările partenere din vecinătatea sudică, UE va oferi relații de cooperare personalizată, în vederea promovării unei producții, distribuții, comercializări și a unui consum eficient de energie. Ca un prim pas, UE va colabora cu partenerii interesați și cu Agenția Internațională a Energiei în vederea stabilirii unor evaluări cuprinzătoare ale politicilor energetice din fiecare țară, inclusiv a unui inventar al barierelor în calea investițiilor din domeniul energetic și a identificării reformelor adecvate.
UE va sprijini, dacă este necesar, cooperarea subregională în Mediterana de Est, Maghreb și în Caucazul de Sud. În afara zonei de vecinătate, ar trebui să se recurgă la un nou cadru tematic pentru a dezvolta colaborarea cu parteneri precum Turcia, Kazahstan, Turkmenistan și, eventual, Irak și Iran. Acest lucru va facilita cooperarea transregională și investițiile în aceste domenii, continuând inițiativele de succes în această privință, precum INOGATE. Atunci când condițiile vor fi favorabile, UE ar putea avea în vedere regândirea relației sale energetice cu Rusia, pe baza dispozițiilor dreptului internațional și european.
V. 2. DIMENSIUNEA SECURITĂȚII
Consultarea a revelat dorința larg exprimată ca securității să i se acorde o importanță sporită în cadrul PEV, astfel încât țările partenere să poată deveni mai reziliente în fața amenințărilor cu care se confruntă în prezent. Noul accent pus pe problematica securității va permite cooperarea în cadrul PEV într-o serie de noi domenii. Printre domeniile de cooperare s-ar putea număra reforma sectorului securității, protecția frontierelor, combaterea terorismului și a radicalizării, precum și gestionarea crizelor.
În iunie 2015, Consiliul European a reiterat necesitatea de a oferi partenerilor mijloacele și autoritatea necesare pentru a acționa în vederea prevenirii și gestionării crizelor, inclusiv prin proiecte concrete de consolidare a capacităților, cu o acoperire geografică flexibilă. Având în vedere provocările specifice în materie de securitate cu care se confruntă țările partenere, UE ar trebui să se axeze pe consolidarea cooperării în ceea ce privește reforma sectorului securității. Valorificând rezultatele Agendei europene privind securitatea
, noua PEV va acorda prioritate următoarelor aspecte: combaterea terorismului și prevenirea radicalizării, contracararea criminalității internaționale organizate și grave și a corupției; îmbunătățirea cooperării judiciare în materie penală și combaterea criminalității informatice, cu respectarea deplină a statului de drept și a dreptului internațional, inclusiv a dreptului internațional în domeniul drepturilor omului. 
Cooperarea proactivă cu partenerii din vecinătate este necesară pentru a aborda cauzele profunde ale amenințărilor transfrontaliere și pentru a contribui la securizarea frontierelor comune. Ar trebui intensificate, împreună cu țările partenere interesate, schimbul de informații și consolidarea capacităților pentru a face față amenințărilor transfrontaliere. În plus, noua PEV va aborda provocările transversale în materie de securitate legate de migrație, cum ar fi introducerea ilegală de migranți, traficul de persoane, coeziunea socială și protejarea/gestionarea frontierelor. 
Vor fi depuse eforturi suplimentare pentru a integra la nivelul politicilor și a consolida punerea în aplicare a RCSONU 1325 privind femeile, pacea și securitatea, a rezoluțiilor adoptate în continuarea acesteia, precum și a dimensiunii de gen în cadrul planificării, punerii în aplicare și revizuirii PSAC.
Reforma sectorului securității: UE intenționează să intensifice contactele cu autoritățile țărilor partenere care se ocupă de aspectele legate de securitate. Țările partenere interesate ar trebui sprijinite în eforturile lor de reformare a securității civile și militare. O astfel de cooperare poate include consilierea strategică și în materie de politici, consolidarea capacităților și a instituțiilor, dialogul cu societatea civilă și sprijinul pentru programele de securitate la nivelul comunităților.
Combaterea terorismului și prevenirea radicalizării: amenințarea pe care o reprezintă terorismul și radicalizarea afectează atât statele UE, cât și pe vecinii acesteia. În consecință, UE își va întări colaborarea cu țările partenere în ceea ce privește combaterea terorismului, inclusiv prevenirea radicalizării, contracararea extremismului violent, sprijinirea rolului justiției penale în combaterea terorismului și descurajarea și eliminarea finanțării terorismului prin programe adecvate de combatere a spălării banilor. Implicarea societății civile, în special a organizațiilor de tineret, în prevenirea radicalizării va fi crucială. Actuala Rețea pentru sensibilizarea publicului cu privire la radicalizare (RAN) și recent înființatul său Centru de excelență vor fi o platformă importantă pentru schimburi și cooperare în acest sens. Abordarea unor aspecte mai largi, cum ar fi ineficacitatea justiției, inegalitatea de gen, discursurile de incitare la ură, șomajul în rândul tinerilor și analfabetismul, se va încadra, de asemenea, în efortul mai larg de combatere a radicalizării. Dialogul intercultural, precum cel promovat de Fundația Anna Lindh, va fi esențial în această privință.
Anihilarea rețelelor criminalității organizate: criminalitatea organizată și corupția pot reprezenta o amenințare pentru stabilitatea întregii regiuni. UE ar trebui să acorde un sprijin sporit țărilor partenere în lupta lor împotriva criminalității internaționale grave și organizate, inclusiv în lupta împotriva introducerii ilegale de migranți și a traficului de persoane, precum și în ceea ce privește dezmembrarea rețelelor infracționale prin promovarea utilizării investigațiilor financiare ca un instrument complementar instrumentelor care țin exclusiv de dreptul penal. În acest scop, UE s-a angajat, prin Agenda europeană privind securitatea
, să extindă activitățile din cadrul ciclului de elaborare a politicilor (privind criminalitatea gravă și organizată) la țările vecine. De asemenea, UE ar trebui să examineze posibilitatea de a implica țările partenere în rețelele de investigare financiară existente (cum ar fi rețelele unităților de informații financiare). Mai mult, UE va continua să colaboreze cu țările partenere în ceea ce privește combaterea traficului de persoane, a traficului ilicit de arme de calibru mic și armament ușor, precum și a cooperării în materie de droguri și va continua să sprijine aceste țări în punerea în aplicare a unor politici naționale antidrog integrate și echilibrate. Acolo unde este necesar, UE va încerca să amelioreze cadrul juridic al cooperării judiciare și polițienești cu țările partenere și va depune eforturi pentru punerea în aplicare a acestuia. În ceea ce privește Interpol, ar trebui analizată necesitatea de a dezvolta în continuare capacitatea de asigurare a respectării legii a țărilor vecine și de a depune eforturi pentru a facilita schimbul de informații cu statele membre ale UE și cu Europol. În ceea ce privește Eurojust, UE va încuraja o implicare și o cooperare sporite în vederea facilitării cooperării judiciare cu privire la toate investigațiile privind infracțiunile grave.
Lupta împotriva criminalității informatice: strategia de securitate cibernetică a UE
 oferă cadrul operațional pentru intensificarea dialogului cu partenerii din vecinătate. UE ar trebui să ofere asistență pentru consolidarea capacităților în domeniul securității cibernetice și al infrastructurilor informatice reziliente, în lupta împotriva criminalității informatice și a terorismului informatic, inclusiv prin analiza amenințărilor, încurajarea specializării personalului responsabil de aplicarea legii, pregătirea personalului judiciar și sprijinirea creării unor politici, strategii și instituții naționale în acest domeniu în țările terțe. UE va continua să promoveze, în relația cu partenerii săi din vecinătate, ratificarea și punerea în aplicare a Convenției de la Budapesta privind criminalitatea informatică. Convenția oferă un model pentru redactarea legislației naționale în materie de criminalitate informatică și o bază pentru cooperarea internațională în acest domeniu.
Diminuarea riscurilor chimice, biologice, radiologice și nucleare: sprijinirea țărilor partenere în îmbunătățirea pregătirii lor pentru intervenție și a capacității lor de reacție, inclusiv prin intermediul centrelor de excelență finanțate de UE.
Cooperarea în domeniul politicii de securitate și apărare comună (PSAC) și gestionarea conflictelor prelungite: structurile create în cadrul arhitecturii europene de securitate și apărare pot constitui o platformă pentru schimbul de bune practici, pentru cooperarea cu privire la obiectivele comune și pentru consolidarea capacităților. Astfel, va fi insuflat un nou impuls cooperării cu privire la aspectele legate de PSAC. Pentru a încuraja un spirit de parteneriat și de responsabilitate comună, ar trebui, de la caz la caz, să se încurajeze participarea țărilor partenere în cadrul misiunilor și operațiunilor PSAC, în grupurile tactice de luptă ale UE, precum și asocierea acestora la programele și agențiile relevante, cum ar fi Agenția Europeană de Apărare și Colegiul European de Securitate și Apărare. UE va încerca să stabilească dialoguri în materie de securitate și apărare cu țările partenere și să faciliteze participarea funcționarilor și a ofițerilor din țările partenere la cursurile oferite de colegiile de apărare relevante. În conformitate cu abordarea globală a UE în materie de conflicte și crize externe, se va recurge la toate mijloacele disponibile, inclusiv, în cazul în care este necesar, la misiunile și operațiunile PSAC sau la Reprezentanții speciali ai UE, pentru a sprijini gestionarea crizelor și soluționarea conflictelor prelungite din vecinătate.
Gestionarea situațiilor de criză și răspunsul la acestea: UE ar trebui să consolideze capacitățile țărilor partenere în materie de alertă timpurie, prevenire și pregătire pentru intervenție, oferindu-le parteneriate strânse în domeniul protecției civile și posibilitatea de a coopera cu mecanismul de protecție civilă al UE. De asemenea, UE va pune un accent mai puternic pe aspectele de securitate sanitară prin consolidarea capacităților naționale de a răspunde eficient la amenințările la adresa sănătății, inclusiv la bolile transmisibile. Sub rezerva unei decizii ad-hoc și în funcție de nevoile de răspuns în caz de criză, ar putea fi, de asemenea, avută în vedere, acordarea accesului la imagistica furnizată de Centrul Satelitar al UE. Flexibilitatea în ceea ce privește programarea și utilizarea instrumentelor PEV și a altor instrumente financiare va fi esențială în cadrul acestei abordări. Prin urmare, se va asigura o coordonare strânsă între activitatea în domeniul securității desfășurată în cadrul IEV și activitățile mai ample ale PESC/PSAC, activitatea desfășurată de statele membre ale UE la nivel bilateral și activitatea organizațiilor internaționale relevante. Ar trebui explorate, de asemenea, sinergiile cu alte instrumente, precum și legăturile cu activitatea de ajutor umanitar bazat pe principii și necesități, precum și cu reziliența și stabilizarea. În conformitate cu abordarea globală, implicarea statelor membre ale UE și a agențiilor UE va fi esențială în ceea ce privește atât conceperea, cât și punerea în aplicare a sprijinului în sectorul securității.
V. 3. MIGRAȚIA ȘI MOBILITATEA
A fost confirmat în cadrul consultării interesul puternic manifestat de parteneri pentru o mai mare mobilitate înspre UE, în condițiile în care consultarea a coincis cu un aflux masiv de migranți și de refugiați care tranzitau adesea țările vecine îndreptându-se către UE. PEV va reflecta intensificarea cooperării privind migrația regulamentară și neregulamentară.
* Cooperare sporită cu partenerii din afara spațiului de vecinătate
* Sprijin sporit pentru țările care primesc refugiați și persoane strămutate în interiorul țării și acordă asistență acestor persoane
* Cooperare sporită cu privire la cauzele profunde ale migrației neregulamentare și ale strămutării forțate
* Cooperare eficace în materie de returnare, de readmisie și de reintegrare durabilă
dar și 
* O mai bună identificare a lacunelor în materie de competențe existente la nivelul UE pentru a facilita migrația legală reciproc avantajoasă
* Sprijin îmbunătățit pentru migrația circulară 
* Încurajarea recunoașterii calificărilor
* Lansarea de dialoguri privind mobilitatea la nivel universitar
Astfel cum a relevat recenta criză a refugiaților, abordarea cauzelor profunde ale migrației neregulamentare și ale strămutării forțate este esențială pentru stabilizarea țărilor din vecinătate.
Agenda europeană privind migrația, concluziile Consiliilor Europene din 25-26 iunie și 15­16 octombrie, Conferința la nivel înalt privind ruta est-mediteraneeană/ruta Balcanilor de Vest din 8 octombrie și summitul de la Valletta privind migrația din 11-12 noiembrie 2015 confirmă toate noua voință politică în favoarea adâncirii cooperării cu partenerii PEV. 
Dezvoltarea de parteneriate bazate pe o abordare integrată
Cooperarea cu țările partenere cu privire la migrație și mobilitate s-a adâncit în ultimii ani prin mai multe dialoguri ample privind vizele și printr-o serie de parteneriate pentru mobilitate. De asemenea, au fost instituite dialoguri cu alți parteneri, atât din est, cât și din sud. UE este hotărâtă să consolideze cooperarea cu țările învecinate și cu țările care nu sunt vizate de PEV, nu în ultimul rând cu țările din Balcanii de Vest, cu Turcia, precum și cu țările din zona extinsă a Orientului Mijlociu, din regiunea Sahel și din Cornul Africii. Pentru a promova reformele și a consolida angajamentul țărilor noastre partenere de a acționa într-un parteneriat mai strâns, se va face o diferențiere între țările partenere și se va consolida cooperarea în ceea ce privește aspectele legate de mobilitate și de vize cu acele țări care sunt dispuse să coopereze cu UE, inclusiv prin purtarea de dialoguri cu țările partenere privind facilitarea eliberării vizelor și liberalizarea regimului vizelor.
Sunt deja în curs dialoguri regionale, cum ar fi Procesul de la Rabat și Procesul de la Khartoum în vecinătatea sudică, Procesul de la Budapesta și Procesul de la Praga în est, precum și în cadrului grupul Parteneriatului estic privind migrația și azilul pentru cooperare intraregională și programare. Ar putea fi dezvoltat un cadru tematic care să permită o cooperare mai eficace privind migrația cu țările din afara spațiului de vecinătate.
Promovarea unei migrații și mobilități reciproc avantajoase
În paralel cu eforturile depuse pentru a combate migrația neregulamentară, UE continuă să creadă că mobilitatea și contactele interpersonale ar trebui să fie promovate. UE intenționează să promoveze instrumente mai bune pentru a identifica lacunele în materie de competențe de pe piața europeană a muncii și pentru a încuraja recunoașterea calificărilor resortisanților țărilor terțe care lucrează în UE.
UE își va consolida cadrul juridic și va promova punerea sa deplină în aplicare, adaptând-o în funcție de situația specifică a partenerilor PEV.
În martie 2016, Comisia intenționează să prezinte o propunere de revizuire a Directivei privind cartea albastră a UE, menită să îmbunătățească și să faciliteze și mai mult intrarea și șederea pe teritoriul UE a resortisanților țărilor terțe înalt-calificați. UE ar trebui să faciliteze extinderea mobilității la nivel universitar și să amelioreze cadrul juridic privind condițiile de intrare și de ședere în UE a resortisanților din țările PEV care vin în UE pentru activități de cercetare, studii, schimburi între școli, formare și servicii de voluntariat. 
UE va coopera cu țările PEV pentru a încuraja facilitarea recunoașterii competențelor și a calificărilor și a înregistra progrese în această privință.
În cooperare cu statele membre, vom promova un program de migrație a lucrătorilor calificați, care să includă posibilitatea de a oferi programe preferențiale resortisanților din țările PEV care doresc să adâncească relația de cooperare cu UE în materie de migrație.
Va fi instituită o platformă de dialog cu întreprinderile, sindicatele și partenerii sociali cu scopul de a evalua mai bine necesitățile de pe piața forței de muncă și rolul pe care l-ar putea avea migrația în acest sens. Pe termen lung, ar fi benefică elaborarea unei noi abordări a migrației legale, care să se inspire din sistemele de „exprimare a interesului” prin care angajatorii îi identifică pe candidații prioritari dintr-o listă de candidați preselecționați.
În aceeași ordine de idei, vor fi explorate modalități mai eficiente de a crea legături cu comunitățile din diaspora, de a consolida programele de mobilitate regională, inclusiv mobilitatea sud-sud, și de a aborda migrația circulară, inclusiv prin identificarea unor scheme în sectoarele relevante (de exemplu, agricultura sau turismul), în conformitate cu Directiva din 2014 privind lucrătorii sezonieri. De asemenea, UE ar trebui să promoveze scheme de migrație în întreprinderile mici și mijlocii și programe de formare pentru întreprinzători în țările europene.
UE ar trebui să examineze, de asemenea, posibilitatea de a permite cetățenilor care își au reședința temporară în UE să desfășoare o activitate profesională sau altă activitate în țara lor de origine, păstrându-și în același timp reședința principală într-unul din statele membre. Ar trebui abordate totodată aspectele legate de transferul eficient de fonduri de către cetățenii respectivi în țările de origine.
 Vom crea un nou fond de lansare (Startback) care să furnizeze capital pentru promovarea „circulației creierelor”. Acest fond îi va sprijini pe migranții care se întorc în țările lor de origine după o perioadă de ședere în Uniunea Europeană, astfel încât aceștia să se poată reintegra și să contribuie, prin competențele și cunoștințele dobândite, la dezvoltarea economică și socială locală.
UE va continua să susțină o perspectivă realistă și echitabilă asupra fenomenului migrației și să combată cu fermitate toate formele și manifestările de rasism și discriminare, prin promovarea dialogului intercultural, a diversității culturale și a înțelegerii reciproce.
Acordarea de protecție persoanelor care au nevoie de aceasta
În vecinătatea mai largă a UE sunt în desfășurare mai multe crize majore prelungite și tot în aceste țări se află aproape 40 % din numărul total, la nivel mondial, al refugiaților și al persoanelor strămutate în interiorul țării. Prin urmare, UE are nevoie de un răspuns mai integrat și mai cuprinzător, care să promoveze legături strânse între ajutorul umanitar pe termen scurt, dezvoltarea pe termen lung și răspunsurile în materie de securitate.
UE ar trebui să sprijine țările partenere în dezvoltarea propriilor lor sisteme de azil și protecție prin sprijinirea persoanelor strămutate în urma conflictelor, acordând o atenție deosebită copiilor refugiați neînsoțiți, astfel încât să răspundă la nevoile de bază ale acestora, să garanteze protejarea drepturilor omului, să vegheze ca potențialul lor uman și socio-economic să nu se piardă, ci să fie pus la dispoziția societăților și a comunităților-gazdă. Noile programe regionale de dezvoltare și protecție în Africa de Nord și Cornul Africii, care vor deveni operaționale în 2016, precum și programele deja existente în Orientul Mijlociu (Iordania, Liban și Irak) vor juca un rol decisiv în acest sens. Scopul acestora este de a sprijini eforturile țărilor partenere de a primi un număr mare de persoane strămutate prin acțiuni de consolidare a capacităților și de asistență, în principal în domeniul protecției internaționale și al azilului, parțial prin sporirea rezilienței populațiilor strămutate forțat și a comunităților-gazdă.
Combaterea migrației neregulamentare
UE va colabora cu țările PEV în vederea abordării și a atenuării cauzelor profunde ale migrației neregulamentare în care sunt implicați atât resortisanții acestor țări, cât și cei care tranzitează țările respective.
UE va colabora cu aceste țări pentru a-i returna într-un mod demn și durabil pe cei care nu au sau nu mai au drept de ședere în UE, inclusiv prin încheierea și punerea în aplicare pe deplin a acordurilor de readmisie și a programelor de returnare voluntară și de readmisie, în conformitate cu Planul de acțiune al Comisiei privind returnarea. De asemenea, UE va sprijini țările PEV să își elaboreze propriile politici de returnare, ceea ce va permite acestor țări să returneze persoanele respective în țările terțe de origine. Ar trebui să fie dezvoltate în continuare mecanisme adecvate pentru a garanta faptul că persoanele care se întorc în țările lor de origine se por reintegra și pot contribui la economia și societatea locală. Vor fi mobilizate toate instrumentele pentru a spori cooperarea în materie de returnare și readmisie, acordând astfel readmisiei un loc central în toate dialogurile purtate cu țările de origine și de tranzit ale migranților neregulamentari
.
UE ar trebui să intensifice sprijinul acordat eforturilor de elaborare a unor strategii naționale și regionale care să abordeze problema introducerii ilegale de migranți și eforturilor de consolidare a standardelor în materie de gestionare integrată a frontierelor, în colaborare cu agențiile UE relevante.
Consolidarea cooperării privind gestionarea frontierelor
Cooperarea proactivă cu partenerii din vecinătate în domeniul gestionării frontierelor este necesară pentru a gestiona mai bine presiunea exercitată de fluxurile de migranți. Împreună cu țările partenere interesate, UE va continua să își intensifice activitatea cu privire la schimbul de informații, capacitatea administrativă și cooperarea operațională și tehnică. Acest lucru ar putea fi realizat prin proiecte de formare, cercetare, consolidare a capacităților și proiecte-pilot derulate împreună cu țările partenere, în special prin agențiile UE relevante, inclusiv FRONTEX și EUROPOL.
VI. DIMENSIUNEA REGIONALĂ
 Consultarea s-a desfășurat parțial în formatele de cooperare regională existente, care vor fi menținute. Cu toate acestea, consultarea a confirmat un interes puternic în identificarea unor noi modalități de lucru cu vecinii țărilor vecine.
* O nouă sferă de acțiune și sensibilizare, în afara zonei PEV
* Noi cadre tematice pentru a face față provocărilor comune, de exemplu în ceea ce privește migrația, energia, securitatea și sănătatea
În 2009, UE și cei șase parteneri estici au lansat Parteneriatul estic, care se bazează pe angajamentul față de valorile fundamentale, respectiv democrația, statul de drept și respectarea drepturilor omului și a libertăților fundamentale, față de economia de piață, dezvoltarea durabilă și buna guvernanță. De atunci, Parteneriatul estic a devenit o platformă dinamică pentru schimbul de opinii și cooperarea cu privire la subiecte precum comerțul sau energia, transporturile, educația sau mediul. Summitul Parteneriatului Estic de la Riga din 2015 a enumerat printre prioritățile comune, care vor fi adâncite în cadrul cooperării cu țările partenere, inclusiv în cadrul multilateral al Parteneriatului estic, consolidarea instituțiilor și buna guvernanță, mobilitatea și contactele interpersonale, oportunitățile de piață și interconexiunile. Doar UE și partenerii săi au dreptul să hotărască cum doresc să își continue relațiile.
În vecinătatea sudică s-au înregistrat progrese în ceea ce privește cooperarea regională în cadrul Uniunii pentru Mediterana. Organizația s-a dovedit a fi un for valoros pentru discuțiile politice și economice, oferind un cadru pentru cooperarea cu privire la chestiunile de interes comun și proiectele operaționale din regiune. Multe părți care au intervenit în cadrul consultării publice au recomandat consolidarea acestei cooperări. Comisia și Înaltul Reprezentant cooperează în vederea revigorării acestei cooperări regionale. Din acest motiv, UE va acorda prioritate Uniunii pentru Mediterana, ori de câte ori este oportun, în eforturile sale de cooperare regională.
Ar trebui, de asemenea, întărite relațiile dintre țările vecine și ar trebui promovată cooperarea subregională și în est, și în sud. Unde este relevant, va fi continuată cooperarea regională dintre țările partenere din vecinătate și statele membre, împreună cu țările candidate și potențial candidate, prin intermediul strategiilor macroregionale și al programelor de cooperare teritorială ale UE, în vederea valorificării depline a potențialului acestora.
În cazul în care legăturile și raporturile de interdependență cu alți parteneri necesită forme mai ample de cooperare, ar trebui să fie implicate țările terțe. UE va folosi cadrele tematice pentru a oferi actorilor statali și multilaterali din regiune în sens larg, inclusiv țărilor aderente și altor parteneri, posibilitatea cooperării cu privire la aspectele regionale de interes pentru țările din vecinătatea noastră. Cadrele tematice vor fi utilizate ca o platformă constantă de dialog cu privire la abordările comune ale politicilor, programarea și investițiile, aspecte al căror impact depășește cadrul spațiului de vecinătate. Acestea vor lua forma unor reuniuni ad-hoc ale părților interesate din vecinătatea sudică și estică, aducând la masa discuțiilor statele membre interesate, țările învecinate și partenerii regionali, precum și instituțiile financiare internaționale (IFI), organizațiile internaționale și alți donatori. Societatea civilă și organizațiile din sectorul privat vor fi invitate să ia parte la discuții, după caz. Formatul acestor cadre tematice și părțile care vor fi implicate vor depinde de subiectele de discuție și se vor baza pe structurile existente. Migrația, energia și securitatea vor constitui priorități speciale.
Turcia este o țară candidată la UE și un vecin important atât pentru UE, cât și pentru mai multe țări partenere. Atunci când elaborează cadrele tematice referitoare la aspecte care depășesc cadrul spațiului de vecinătate, UE ar trebui să continue să coopereze îndeaproape cu Turcia cu privire la chestiunile de interes comun.
Relațiile UE cu Federația Rusă s-au deteriorat ca urmare a anexării ilegale a Crimeei și a Sevastopolului și a destabilizării părții de est a Ucrainei. Există mai multe aspecte care țin de regiune pentru care ar fi utilă cooperarea constructivă în ceea ce privește abordarea provocărilor comune și explorarea oportunităților suplimentare, atunci când condițiile o permit.
Cooperarea în cadrul altor foruri regionale va completa aceste acțiuni regionale. UE ar trebui să își intensifice contactele cu țările partenere din Africa Subsahariană și din regiunea Sahel și, în acest context, să asigure coerența cu lucrările în curs privind Agenda post-Cotonou. De asemenea, UE ar trebui să poarte dialoguri cu toți partenerii relevanți din Orientul Mijlociu și din Africa de Nord în domenii precum dialogul politic, investițiile și ajutorul. Aspectele care trebuie abordate sunt dezvoltarea în continuare a dialogului cu Liga Statelor Arabe, cooperarea cu Organizația de Cooperare Islamică (OIC), cu Consiliul de Cooperare al Golfului (CCG), cu Uniunea Africană și cu Uniunea Maghrebului Arab, precum și lucrările desfășurate în cadrul Forumului Mediteranei de Vest (Dialogul 5+5). Inițiativa „Sinergia Mării Negre” s-a dezvoltat ca un for important pentru abordarea problemelor comune, încurajând, totodată, reforma politică și economică. UE ar trebui să continue să promoveze cooperarea regională și să intensifice coordonarea cu Consiliul Europei, Organizația pentru Securitate și Cooperare în Europa (OSCE) și organismele sale.
Strategia regională a UE pentru Siria și Irak, precum și pentru amenințarea reprezentată de ISIL/Da’esh descrie acțiunile pe care UE și statele sale membre le iau pentru a contribui la restabilirea păcii și a securității în Siria și Irak. În ceea ce privește Iranul, în condițiile în care recentul acord convenit este pus în aplicare, există posibilitatea aprofundării cooperării cu acest stat cu privire la chestiunile regionale, inclusiv la aspectele energetice. Având în vedere importanța strategică a Asiei Centrale, UE ar trebui să își extindă sfera de acțiune pentru a-i include pe partenerii relevanți în vederea stabilirii unor relații puternice, durabile și stabile cu țările din regiune.
VII. O PUNERE ÎN APLICARE MAI EFICACE
VII. 1 FLEXIBILITATEA INSTRUMENTELOR FINANCIARE
UE a angajat resurse semnificative pentru a susține principala provocare, reprezentată de stabilizarea țărilor din vecinătate, punând la dispoziție peste 15 de miliarde EUR prin Instrumentul european de vecinătate (IEV) în perioada 2014-2020. În vederea maximizării impactului acțiunilor sale, UE va încerca să mobilizeze fonduri suplimentare substanțiale, prin intensificarea cooperării cu principalele instituții financiare internaționale și prin intermediul Facilității de investiții pentru vecinătate (FIV). UE va moderniza și va alinia din punct de vedere strategic instrumentele sale de asistență tehnică (TAIEX și Twinning) pentru a oferi un sprijin personalizat. UE și țările partenere vor continua să colaboreze pentru a se asigura că asistența financiară oferită de UE ajunge la beneficiarii vizați și nu este deturnată prin acte de fraudă.
Agendele de asociere și prioritățile parteneriatului vor sta la baza stabilirii domeniilor care vor beneficia în mod prioritar de asistență. Alocările bilaterale pentru țările partenere vor reflecta prioritățile PEV și nivelul lor de ambiție, iar angajamentul față de reformă și punerea în aplicare a reformelor vor continua să ghideze alocarea de fonduri în cadrul programului unic PEV.
Evoluțiile din țările vecine au indicat o nevoie tot mai mare de sprijin financiar și economic internațional pentru a sprijini tranziția necesară și stabilitatea. Instrumentele existente ale Uniunii Europene furnizează resurse care vizează o varietate de domenii, dar care în multe cazuri sunt limitate în comparație cu nevoile care au fost sau pot fi identificate. Prin urmare, Comisia va efectua o evaluare aprofundată în lunile următoare pentru a identifica opțiunile, inclusiv un instrument, prin care ar putea fi abordate mai bine și mai eficient nevoile financiare ale țărilor vecine, sprijinind în același timp eforturile lor permanente de a opera o reformă necesară. Pentru aceasta, s-ar putea valorifica experiența dobândită cu instrumentele existente, inclusiv cu cele create în ultimii ani pentru a sprijini statele membre ale UE.
Răspunsul la conflictele din Siria și Ucraina și utilizarea fondurilor fiduciare sunt exemple ale modului în care instrumentele financiare ale UE pot interveni rapid și flexibil. Cu toate acestea, mai sunt multe de făcut pentru a accelera asistența și pentru a asigura faptul că aceasta este mai bine adaptată la evoluția rapidă a circumstanțelor și priorităților politice.
Comisia și Înaltul Reprezentant vor urmări să accelereze furnizarea ajutorului prin simplificarea procedurilor. Vor analiza argumentele pentru o „rezervă de flexibilitate” în cadrul IEV, respectiv constituirea unei rezerve de resurse care să fie utilizate pentru planificarea de urgență a unor nevoi neprevăzute, în special pentru nevoile legate de situații de conflict și postconflict, pentru acordarea de sprijin refugiaților, pentru furnizarea unui răspuns la situațiile de criză și de dezastru și pentru finanțarea unor programe de securitate și stabilizare.
Se va lua în considerare posibilitatea modificării regulamentelor financiare astfel încât fondurile neutilizate în cadrul acestei „rezerve de flexibilitate” să poate fi reportate în anul următor. UE va profita de revizuirea la jumătatea perioadei a instrumentelor de finanțare externă ale UE, programată pentru 2017, pentru a examina posibilitatea simplificării procedurilor administrative și, dacă este necesar, vor fi formulate propuneri de modificare a actelor legislative care stau la baza acestora.
Îmbunătățirea coordonării dintre donatori este esențială pentru a valorifica la maximum resursele și pentru a asigura o vizibilitate mai mare a contribuției UE. Ori de câte ori este posibil, un răspuns comun al UE în regiune ar trebui să fie articulat în jurul „mărcii” UE printr-o utilizare sporită a programării comune cu statele membre ale UE și a unei analize comune bazate pe toate sursele UE (inclusiv delegațiile UE, misiunile PSAC și Reprezentanții speciali ai UE). Abordările simplificate ar trebui să faciliteze proiectele derulate în comun cu statele membre și cu agențiile UE.
UE va consolida coordonarea eficace a donatorilor cu alte mecanisme de finanțare ale UE, cu principalele instituții financiare internaționale, cu Uniunea Africană, Liga Statelor Arabe, Consiliul de Cooperare al Golfului, precum și acționând prin intermediul Uniunii pentru Mediterana, al Parteneriatului estic și al forurilor regionale.
VII. 2 VIZIBILITATE, COMUNICARE ȘI INFORMARE
O mai bună comunicare și promovare a politicilor UE se va afla în centrul noii politici europene de vecinătate. O mai bună diplomație publică va contribui la explicarea mai clară a politicilor UE și a impactului pozitiv al acțiunilor concrete ale UE. UE ar trebui să încerce să asigure o mai mare vizibilitate pentru utilizarea fondurilor UE alocate PEV în perioada 2014­2020. Vizibilitatea UE ar trebui să fie o condiție pentru colaborarea cu partenerii de punere în aplicare.
Sprijinul va contribui la promovarea unei mass-media independente, fiabile și credibile. UE ar putea sprijini, de asemenea, capacitatea de comunicare strategică în cadrul administrațiilor pentru o mai bună înțelegere a opiniei publice, pentru a planifica și a adapta campaniile care prezintă beneficiile reformelor.
Astfel cum s-a convenit în cadrul Consiliului European, UE ar trebui să colaboreze cu partenerii pentru a denunța dezinformarea și a lua măsuri decisive atunci când aceasta este îndreptată împotriva UE. O combinație adecvată de instrumente proactive de comunicare strategică și tactică va permite UE și partenerilor săi să monitorizeze și să analizeze mai bine mass-media, să înțeleagă mai bine percepțiile și discursurile din țările partenere și să explice beneficiile cooperării fiecărei țări cu UE, având drept scop final crearea unui discurs pozitiv privind sprijinul și cooperarea în cadrul PEV.
O mai mare implicare a statelor membre în stabilirea priorităților de comunicare ar trebui să contribuie la asigurarea unei voci mai coerente a UE. Delegațiile UE din țările partenere vor colabora strâns cu reprezentanții statelor membre în relația lor cu principalele părți interesate, în special cu societatea civilă. De asemenea, sunt necesare activități de informare în interiorul UE pentru a explica cetățenilor de ce este esențial pentru stabilitatea și securitatea UE ca țările din imediata vecinătate a UE să fie la rândul lor stabile, sigure și prospere.
UE ar trebui să abordeze mai mult această agendă de diplomație publică în relația sa cu guvernele, societatea civilă, comunitatea de afaceri, mediul academic și alți cetățeni din țările partenere, în special cu tinerii, inclusiv prin intermediul diplomației științifice.
PARTENERIATE PENTRU TINERET
Dialogul cu tinerii în întreaga zonă de vecinătate va fi intensificată prin crearea de parteneriate pentru tineret. Aceste parteneriate vor promova contactele interpersonale și rețelele pentru tinerii de toate vârstele în UE și în țările vecine, în vederea sporirii respectului reciproc, a înțelegerii și a unor societăți deschise. În cadrul dialogului ar trebui să se prevadă o creștere substanțială a schimburilor între școli și universități, inclusiv un eventual proiect-pilot de instituire a unei școli europene în spațiul de vecinătate. Creșterea plafonului actual al fondurilor de călătorie pentru studenții Erasmus va încuraja mai mulți tineri europeni să studieze în țările partenere pentru a spori legăturile dintre statele membre și țările partenere.
Dezvoltarea unor cluburi „Prieteni ai Europei” și a unor rețele de absolvenți pentru cei care au participat la activități ale UE și, acolo unde este posibil, dezvoltarea unor rețele de „ambasadori ai tinerilor” ar putea fi, împreună cu crearea unor foruri care să permită schimbul de idei între tinerii lideri și viitorii formatori de opinie din întreaga UE și din țările din vecinătatea acesteia, instrumentele prin care s-ar putea realiza îmbunătățirea contactelor.
VIII. ETAPELE URMĂTOARE
Prezenta comunicare comună este ultima etapă în cadrul procesului formal de consultare privind revizuirea politicii europene de vecinătate. În cursul anului 2016, intenționăm să discutăm cu țările partenere pe marginea propunerilor incluse în prezenta comunicare comună, precum și a pozițiilor adoptate ulterior de UE, astfel încât să putem stabili împreună ce forme vor îmbrăca relațiile noastre viitoare, pornind de la recomandările schițate în prezenta comunicare comună.

